| "Simmer"Hayley Williams |
| --- |
| Singlen "Simmer" kansikuva |
| Singlen tiedot |
|  Albumilta | *Petals for Armor IPetals for Armor* |
|  Äänitetty  | alkuvuosi 2019 |
|  Julkaistu | 22. tammikuuta 2020 |
|  Formaatti | digitaalinen lataus, suoratoisto |
|  Tekijä(t) | Hayley WilliamsTaylor YorkJoey Howard |
|  Tuottaja(t) | Taylor York |
|  Tyylilaji | indie pop |
|  Kesto | 04.26 |
|  Levy-yhtiö | Atlantic Records |
| Hayley Williamsin muut singlet |
| "Uncomfortably Numb"2019 | "Simmer"2020 | "Leave It Alone"2020 |

**Simmer** on yhdysvaltalaisen laulaja-lauluntekijä Hayley Williamsin kappale, joka julkaistiin 22. tammikuuta 2020. Se on ensimmäinen single Williamsin ensimmäiseltä sooloalbumilta *Petals for Armor*. Kappale on mukana myös albumiin liittyvällä *Petals for Armor I* -EP:llä. Kappaleen ovat kirjoittaneet Williams, Taylor York ja Joey Howard. Tyyliltään sitä on kuvailtu indie popiksi.

Tausta
------

Williams, York ja Howard kirjoittivat kappaleen vuoden 2019 alussa. Tällöin he eivät vielä tienneet tekevänsä albumia, vaan viettivät vain aikaa ystävien kesken. "Simmer" on ensimmäinen kappale, johon Williams on kirjoittanut myös basso- ja kitaraosuudet.

Apple Musicin haastattelussa Williams avasi lyhyesti kappaleen taustaa. Hän kuvaili sen kertovan "tietynlaisesta hyväksikäytöstä ja kostosta". Hän kirjoitti kappaleen yrittäessään kanavoida tuntemaansa vihaa uudella tavalla sen sijaan, että vain jättäisi sen huomiotta. Zane Lowen haastattelussa Williams arveli, että ei ole aiemmin osannut masennuksensa takia olla vihainen, vaikka syitä olisikin ollut. Hän paljasti tuntevansa häpeää suuttuessaan, eikä sen takia usein kykene käsittelemään asioita kunnolla. Williams vitsaili "Simmer"-kappaleen kirjoitushetken tuntuneen "ilmaiselta terapiasessiolta".

Julkaisu ja vastaanotto
-----------------------

Joulukuussa 2019 Williams kertoi julkaisevansa uutta musiikkia vuonna 2020. Tammikuun aikana *Petals for Armor* -albumin nimeä kantavalla Instagram-tilillä julkaistiin useita mustia kuvia, joiden kuvateksteinä oli säkeitä silloin vielä tuntemattomasta "Simmer"-kappaleesta, sekä kolme muutaman sekunnin pituista videopätkää sen musiikkivideolta. Videoilla esiintyi teksti "22. tammikuuta", joka viittasi kappaleen julkaisupäivään. Viimeisellä videolla paljastettiin lopulta tulevan kappaleen nimi. "Simmer" ensisoitettiin 22. tammikuuta BBC Radio 1 -radiokanavalla. Sen ensimmäisen liveversion Williams esitti 4. helmikuuta saman radiokanavan *Live Lounge* -ohjelmassa. Ensimmäistä kertaa yleisölle hän esitti kappaleen New Yorkin muotiviikolla Collina Stradan muotinäytöksen päätteeksi 9. helmikuuta 2020.

"Simmer" herätti huomiota etenkin sen karmivan musiikkivideon takia. Kappaleen tyyli yllätti osan musiikkikriitikoista, sillä se ei juurikaan muistuttanut Paramoren tuotantoa. *Vulture*-lehden Craig Jenkins kehui Williamsin äänenkäyttöä, jolla hän ylläpiti kappaleen uhkaavaa tunnelmaa. Myös Will Richards pani arvostelussaan merkille Williamsin käyttävän aivan päinvastaisia laulutyylejä kuin Paramoren kappaleilla. Hän kuvaili Williamsin sanoituksia hyytäviksi ja kappaletta kokonaisuutena uudenlaiseksi. Cat Zhang puolestaan piti *Pitchfork*-lehdessä kappaletta sisällöltään kypsänä, mutta toteutukseltaan tylsänä. Hänestä se muistutti Paramoren vuonna 2008 julkaisemaa "Decode"-kappaletta.

Caroline Polachek julkaisi kappaleesta remix-version 13. maaliskuuta 2020.

### Listasijoitukset

| Lista | Sijoitus |
| --- | --- |
| Yhdysvallat Alternative Songs | 22. |
| Yhdysvallat Hot Rock Songs | 7. |

Musiikkivideo
-------------

Warren Fun ohjaama musiikkivideo julkaistiin samana päivänä kappaleen kanssa. Siinä on viittauksia Paramoren "Told You So" -kappaleen musiikkivideoon. Tunnelmaltaan video on synkkä ja kauhuelokuvamainen.

Musiikkivideon alkaessa Williams juoksee alastomana öisessä metsässä. Hän pakenee tässä vaiheessa tuntematonta uhkaa, jota kuvataan punertavalla valolla. Piiloutuminen on vaikeaa, sillä Williamsin rintakehä hohtaa valoa muuten pimeässä metsässä. Juostuaan aikansa Williams löytää talon, joka on sama kuin "Told You So" -kappaleen musiikkivideolla. Williams menee taloon sisään, kapuaa portaat yläkertaan ja huomaa yhden suljetun oven alta kajastavan valoa. Hän avaa oven ja sen takaa paljastuu kynttilöiden ympäröimä astia, jossa on savea muistuttavaa ainetta. Williams alkaa levittää ainetta iholleen yrittäen peittää itsestään loistavan valon. Vuorotellen edellä mainittujen kohtausten kanssa kuvataan myös metsässä ja talossa laulavaa Williamsia sekä punertavaa valoa, joka lähestyy hiljalleen taloa. Kun valo saavuttaa talon, sen aiheuttajaksi paljastuu tummiin pukeutunut hahmo, joka pitää kasvoillaan maskia. Maskissa on silmien kohdalla aukot, joista työntyy ulos hiuksia. Hahmo kiipeää yläkertaan ja huomaa myös oven alta kajastavan valon. Hahmo avaa oven ilmeisesti olettaen Williamsin olevan sen takana, mutta huone onkin tyhjä palavia kynttilöitä lukuun ottamatta. Samaan aikaan saven peitossa oleva Williams hiipii hahmon taakse ja iskee tätä päähän löytämällään astialla. Hahmo kaatuu, jolloin maski irtoaa. Video päättyy, kun Williams näkee lattialla makaavan takaa-ajajansa ja tajuaa, että uhkaava hahmo onkin hän itse. Maassa makaava Williams on pukeutunut samoin kuin "Told You So" -kappaleen musiikkivideolla esiintyvä Williams.

### Simmer Interlude

Viralliselle musiikkivideolle julkaistiin myös lyhyt jatko-osa otsikolla "Simmer Interlude". Tällä videolla aikaisemmasta videosta tuttu ensimmäisenä esiintynyt Williams raahaa elottoman näköisen toisen Williamsin tyhjään huoneeseen ja pitelee tätä hellästi sylissään. Tämän jälkeen Williamsit alkavat hiljalleen peittyä koteloa muistuttavaan verkkoon ja ikään kuin sulautuvat yhdeksi. Kun koteloitunut olento lopulta avaa silmänsä, video päättyy. Tarina jatkuu Williamsin "Leave It Alone" -kappaleen musiikkivideolla.

Lähteet
-------

1. 1 2 3  Williams, Hayley: "Here’s what life looked life the week Simmer was written (early 2019)..."  24.1.2020. Instagram:  yelyahwilliams. Viitattu 31.1.2020. (englanniksi)
2. 1 2  Williams, Hayley: ""Simmer" written by Hayley Williams, Taylor York, & Joey Howard..."  22.1.2020. Twitter:  yelyahwilliams. Viitattu 23.1.2020. (englanniksi)
3. 1 2 3  Strauss, Matthew: Paramore’s Hayley Williams Announces Debut Solo Album, Shares New Song: Listen  22.1.2020. Pitchfork. Viitattu 23.1.2020. (englanniksi)
4. 1 2  Payne, Helen: Hayley Williams Announces Debut Solo Album 'Petals For Armor', Shares First Single Simmer  23.1.2020. Stereoboard. Viitattu 27.1.2020. (englanniksi)
5. ↑  Martoccio, Angie: Hayley Williams Releases "Cinnamon", "Sudden Desire" and "Creepin" off "Petals For Armor 1" EP  6.2.2020. Rolling Stone. Viitattu 11.2.2020. (englanniksi)
6. ↑  Williams, Hayley: "\*elmo in flames gif\* (thank you Apple family)"  24.1.2020. Twitter:  yelyahwilliams. Viitattu 26.1.2020. (englanniksi)
7. 1 2  Watch Hayley Williams Cover Dua Lipa, and Perform Simmer Live for the First Time  5.2.2020. Kerrang!. Viitattu 11.2.2020. (englanniksi)
8. ↑  Campbell, Rachel: Hayley Williams is releasing new music she'll "call her own" in 2020  27.12.2019. Alternative Press. Viitattu 26.1.2020. (englanniksi)
9. ↑  Petals For Armor (@petalsforarmor) Instagram:  petalsforarmor. Viitattu 26.1.2020. (englanniksi)
10. ↑  "Simmer by Hayley Williams 1.22.20"  21.1.2020. Instagram:  petalsforarmor. Viitattu 26.1.2020. (englanniksi)
11. ↑  Stubblebine, Allison: Hayley Williams Teases First Solo Single "Simmer"  21.1.2020. Nylon. Viitattu 27.1.2020. (englanniksi)
12. ↑  Paramore's Hayley Williams has debuted her new solo track, 'Simmer'  23.1.2020. Upset. Viitattu 11.2.2020. (englanniksi)[vanhentunut linkki]
13. ↑  Hahn, Rachel: Hayley Williams on Making Her Fashion Week Debut at Collina Strada’s Concert Runway Show *Vogue*.  10.2.2020. Viitattu 14.3.2020. (englanniksi)
14. ↑  Paramore's Hayley Williams Releases Eerie New Single and Video, Simmer  22.1.2020. Kerrang!. Viitattu 11.2.2020. (englanniksi)
15. ↑  Jenkins, Craig: Hayley Williams’s Solo Debut Was Worth the 15-Year Wait  24.1.2020. Vulture. Viitattu 11.2.2020. (englanniksi)
16. ↑  Richards, Will: Hayley Williams – "Simmer" track review: solo debut from Paramore singer is a dark, twisted pop curveball  22.1.2020. NME. Viitattu 11.2.2020. (englanniksi)
17. ↑  Zhang, Cat: "Simmer" by Hayley Williams  22.1.2020. Pitchfork. Viitattu 11.2.2020. (englanniksi)
18. ↑  Rossignol, Derrick: Caroline Polachek Remixes Hayley Williams’ ‘Simmer’ Into An ‘Angrier’ And ‘Very Sexy’ Song  13.3.2020. Uproxx. Viitattu 14.3.2020. (englanniksi)
19. ↑  Hayley Williams Chart History – Alternative Songs Billboard. Viitattu 14.3.2020. (englanniksi)
20. ↑  Hayley Williams Chart History – Hot Rock Songs Billboard. Viitattu 11.2.2020. (englanniksi)
21. 1 2 3  Paramore: Told You So (Official Video)  3.5.2017. YouTube:  Paramore. Viitattu 26.1.2020. (englanniksi)
22. 1 2  Hayley Williams - Simmer (Official Music Video)  22.1.2020. YouTube:  Hayley Williams. Viitattu 26.1.2020. (englanniksi)
23. ↑  Hayley Williams - Simmer Interlude (Official Music Video)  27.1.2020. YouTube:  Hayley Williams. Viitattu 28.1.2020. (englanniksi)
24. ↑  Krol, Jacklyn: Hayley Williams Shares New ‘Simmer’ Interlude Video, Teases ‘There is More to the Story’  27.1.2020. PopCrush. Viitattu 28.1.2020. (englanniksi)
25. ↑  Weatherby, Taylor: Hayley Williams Struggles With the Idea of Losing Those She Loves in 'Leave It Alone' Video  30.1.2020. Billboard. Viitattu 31.1.2020. (englanniksi)

Aiheesta muualla
----------------

* "Simmer"-kappaleen musiikkivideo YouTubessa
* "Simmer Interlude" -video YouTubessa

Hayley Williams

|  |  |
| --- | --- |
| Studioalbumit | 
* *Petals for Armor*
* *Flowers for Vases / Descansos*

 |
| EP:t | 
* *Petals for Armor I*
* *Petals for Armor II*
* *Petals for Armor III*
* *Petals for Armor: Self-Serenades*

 |
| Singlet | 
* "Simmer"
* "Leave It Alone"
* "Dead Horse"

 |
| Vierailut singleillä | 
* "Airplanes"
* "Stay the Night"
* "Vicious Love"
* "Bury It"
* "Uncomfortably Numb"

 |
| Muuta | 
* Paramore
* Paramoren diskografia

 |